**Ministru kabineta rīkojuma projekta „Grozījums Ministru kabineta 2012.gada 13.februāra rīkojumā Nr.72 „Par koncepciju par korupcijas risku samazināšanu valsts pārvaldes iestādēs un pašvaldībās”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta rīkojuma projekts „Grozījums Ministru kabineta 2012.gada 13.februāra rīkojumā Nr.72 „Par koncepciju par korupcijas risku samazināšanu valsts pārvaldes iestādēs un pašvaldībās” (turpmāk – Projekts) izstrādāts, pamatojoties uz Ministru kabineta 2012.gada 13.februāra rīkojuma Nr.72 „Par koncepciju par korupcijas risku samazināšanu valsts pārvaldes iestādēs un pašvaldībās” (turpmāk – Rīkojums) 2.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar Ministru kabineta 2012.gada 13.februāra rīkojumu Nr.72 tika apstiprināta Korupcijas novēršanas un apkarošanas biroja (turpmāk – Birojs) izstrādātā koncepcija „Par korupcijas risku samazināšanu valsts pārvaldes iestādēs un pašvaldībās” (turpmāk – Koncepcija), vienlaikus uzdodot Birojam izstrādāt Ministru kabineta atbalstītajā Koncepcijas ietvertajā risinājumā minētos tiesību aktu projektus par iekšējās kontroles prasībām korupcijas novēršanas jomā, lai novērstu visus Koncepcijā uzskaitītos neefektīvas institūciju organizatoriskās pārvaldes un iekšējās kontroles trūkumus, jo Koncepcijas apstiprināšanas brīdī nebija ārējā normatīvā akta, kas regulētu iekšējās kontroles prasības.Jau pēc Koncepcijas apstiprināšanas tika pieņemti Ministru kabineta 2012.gada 8.maija noteikumi Nr.326 „Noteikumi par iekšējās kontroles sistēmu tiešās pārvaldes iestādēs”, kas noteica iekšējās kontroles sistēmas pamatprasības, tai skaitā iespējamo korupcijas un interešu konflikta izveidošanās risku novēršanu (2.4.punkts). Atbilstoši Rīkojumā dotajam uzdevumam Birojs izstrādāja attiecīgu Ministru kabineta noteikumu projektu „Grozījumi Ministru kabineta 2012.gada 8.maija noteikumos Nr.326 „Noteikumi par iekšējās kontroles sistēmu tiešās pārvaldes iestādēs”” (izsludināts 2013.gada 17.janvārī Valsts sekretāru sanāksmē ar Nr.VSS-49), lai noteiktu konkrētus veicamos korupcijas novēršanas pasākumus, tai skaitā speciālas procedūras korupcijas un interešu konflikta risku noteikšanai, analīzei un novērtēšanai, kā arī minimālos kontroles pasākumus attiecībā uz to novēršanu. Taču saskaņošanas procesā tika saņemti vairāki būtiski iebildumi no Finanšu, Tieslietu, Aizsardzības, Ekonomikas, Iekšlietu, Izglītības un zinātnes, Kultūras, Labklājības, Satiksmes, Veselības un Zemkopības ministrijām, kā arī no Valsts kancelejas un Pārresoru koordinācijas centra. No Tieslietu un Ārlietu ministrijām tika saņemts arī konceptuāls iebildums, ka Valsts pārvaldes iekārtas likuma 17.panta sestajā daļā noteiktais deleģējums paredz Ministru kabinetam noteikt tikai iekšējās kontroles sistēmas pamatprasības tiešās pārvaldes iestādēs, proti, tas šobrīd neparedz detalizēta regulējuma ieviešanu kādā no identificēto risku jomām un tas sašaurina Ministru kabineta noteikumu piemērošanu tikai attiecībā uz tiešās pārvaldes iestādēm. Savukārt Labklājības ministrija rosinājusi iekšējās kontroles prasības korupcijas riska mazināšanai iekļaut atsevišķā normatīvā aktā un tās attiecināt ne tikai uz tiešās pārvaldes iestādēm, bet arī uz pašvaldībām un publisko personu kapitālsabiedrībām.Ņemot vērā šos apstākļus, sākotnējais Biroja izstrādātais tiesību akta projekts tika atsaukts Valsts sekretāru sanāksmē 2013.gada 1.augustā. Tā vietā jau ir sagatavots un izsludināts Valsts sekretāru sanāksmē 2013.gada 19.septembrī tiesību akta projekts, kas paredz aktualizēt Koncepciju un precizēt Ministru kabineta doto uzdevumu Birojam. Pēc tiesību akta projekta saskaņošanas ar ieinteresētajām institūcijām tas tiks iesniegts Valsts kancelejā izskatīšanai Ministru kabinetā.Ievērojot minēto, lai izpildītu Rīkojumā doto uzdevumu, sākotnēji nepieciešams sagatavot attiecīgus grozījumus Valsts pārvaldes iekārtas likumā, ko apstiprinātu Saeima, paredzot deleģējumu Ministru kabinetam izdot normatīvo aktu par iekšējās kontroles pasākumiem korupcijas un interešu konflikta risku novēršanai, un līdz ar to nepieciešams pagarināt arī Rīkojumā dotā uzdevuma izpildes termiņu līdz 2014.gada 31.decembrim. |
| 3. | Projekta izstrādē iesaistītās institūcijas | Projekta izstrādē netika iesaistītas citas institūcijas. |
| 4. | Cita informācija | Nav. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas tikai uz Biroju un tam doto uzdevumu izstrādāt tiesību akta projektu. |
| 2. | Tiesiskā regulējuma ietekme uz tautsaimniecību un administratīvo slogu | Projektam nav ietekmes uz tautsaimniecību un administratīvo slogu. |
| 3. | Administratīvo izmaksu monetārs novērtējums | Projektam nav ietekmes uz administratīvajām izmaksām. |
| 4. | Cita informācija | Nav. |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Rīkojuma projekta regulējums izriet no Ministru kabineta rīkojuma projekta „Grozījumi Koncepcijā par korupcijas risku samazināšanu valsts pārvaldes iestādēs un pašvaldībās”, kas izsludināts Valsts sekretāru sanāksmē 2013.gada 19.septembrī (protokols Nr. 37 33.§, VSS-1741). Pēc Koncepcijas aktualizācijas un Ministru kabineta dotā uzdevuma precizēšanas tiks sagatavoti attiecīgi Valsts pārvaldes iekārtas likuma grozījumi, kurus apstiprinās Saeima, paredzot deleģējumu Ministru kabinetam izdot normatīvo aktu par iekšējās kontroles pasākumiem korupcijas un interešu konflikta risku novēršanai. |
| 2. | Atbildīgā institūcija | Birojs. |
| 3. | Cita informācija | Nav. |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās Birojs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Pārvaldes institucionālā struktūra netiks mainīta. Jaunas valsts un pašvaldību institūcijas netiks veidotas, bet esošās netiks likvidētas vai reorganizētas, kā arī netiks paplašinātas esošo institūciju funkcijas. |
| 3. | Cita informācija | Nav. |

Anotācijas III, V un VI sadaļa – projekts šīs jomas neskar.

 Ministru prezidents V.Dombrovskis

 Vizē:

 Korupcijas novēršanas un

 apkarošanas biroja priekšnieks J.Streļčenoks

06.01.2014. 09:00

789

Korupcijas novēršanas un apkarošanas biroja

Korupcijas novēršanas nodaļas

galvenais speciālists

A.Vitenburgs, 67356165-306

Andris.Vitenburgs@knab.gov.lv